CELEX: C2004/156/13
Language: el
Date: 2004-06-12 00:00:00
Title: Υπόθεση C-184/04: Αίτηση για την έκδοση προδικαστικής αποφάσεως που υπέβαλε το Korkein hallintooikeus με απόφαση της 16ης Απριλίου 2004 στην υπόθεση που κίνησε ο Δήμος του Uusikaupunki

12.6.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 156/6
            
         Αίτηση για την έκδοση προδικαστικής αποφάσεως που υπέβαλε το Korkein hallinto-oikeus με απόφαση της 16ης Απριλίου 2004 στην υπόθεση που κίνησε ο Δήμος του Uusikaupunki
   (Υπόθεση C-184/04)
   (2004/C 156/13)
   Με απόφαση της 16ης Απριλίου 2004, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 19 Απριλίου 2004, το Korkein hallinto-oikeus, στο πλαίσιο της διαφοράς που κίνησε ο Δήμος του Uusikaupunki, η οποία εκκρεμεί ενώπιόν του, ζητεί από το Δικαστήριο την έκδοση προδικαστικής αποφάσεως επί των εξής ερωτημάτων:
   
               1.
            
            
               Έχει το άρθρο 20 της οδηγίας 77/388/ΕΟΚ (1) την έννοια ότι είναι υποχρεωτικός για κάθε κράτος μέλος ο κατά το άρθρο αυτό προσδιορισμός των εκπτώσεων όσον αφορά αγαθά επενδύσεως, εφόσον δεν προκύπτει κάτι άλλο από την παράγραφο 5 άρθρου αυτού;
            
         
               2.
            
            
               Έχει το άρθρο 20 της οδηγίας την έννοια ότι ο κατά το άρθρο αυτό προσδιορισμός των εκπτώσεων πρέπει να γίνεται και όταν το οικείο αγαθό επενδύσεως, εν προκειμένω ένα ακίνητο, χρησιμοποιήθηκε αρχικά για απαλλασσόμενη από τον φόρο δραστηριότητα, οπότε εξαρχής δεν ήταν καθόλου δυνατή η έκπτωση, και μόνο αργότερα, κατά τη διάρκεια της περιόδου διακανονισμού, χρησιμοποιήθηκε για υπαγόμενη στον φόρο δραστηριότητα;
            
         
               3.
            
            
               Έχει το άρθρο 13 σημείο Γ δεύτερο εδάφιο της οδηγίας την έννοια ότι τα κράτη μέλη μπορούν να περιορίζουν το δικαίωμα εκπτώσεως, όσον αφορά την κτήση αγαθών επενδύσεως, όπως προβλέπει ο φινλανδικός νόμος περί φόρου προστιθεμένης αξίας, έτσι ώστε το δικαίωμα εκπτώσεως να αποκλείεται εντελώς σε περιπτώσεις όπως η υπό κρίση;
            
         
               4.
            
            
               Έχει το άρθρο 17 παράγραφος 6 δεύτερο εδάφιο της οδηγίας την έννοια ότι τα κράτη μέλη μπορούν να περιορίζουν το δικαίωμα εκπτώσεως, όσον αφορά την κτήση αγαθών επενδύσεως, όπως προβλέπει ο φινλανδικός νόμος περί φόρου προστιθεμένης αξίας, έτσι ώστε το δικαίωμα εκπτώσεως να αποκλείεται εντελώς σε περιπτώσεις όπως η υπό κρίση;
            
         
      (1)  Έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθεμένης αξίας: ομοιόμορφη φορολογική βάση (EE ειδ. έκδ. 09/001, σ. 49).